text: РЕГЛАМЕНТ (ЕС) № 557/2013 НА КОМИСИЯТА
  от 17 юни 2013 година
  за изпълнение на Регламент (ЕО) № 223/2009 на Европейския парламент и на Съвета относно европейската статистика по отношение на достъпа до поверителни данни за научни цели и за отмяна на Регламент (ЕО) № 831/2002 на Комисията
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Регламент (ЕО) № 223/2009 на Европейския парламент и на Съвета относно европейската статистика (1), и по-специално член 23 от него,
  като взе предвид становището на Европейския надзорен орган по защита на данните,
  като има предвид, че:
  (1)
  В Регламент (ЕО) № 223/2009 се съдържа правната уредба за разработването, изготвянето и разпространението на европейска статистика, включително общите разпоредби относно защитата и достъпа до поверителни данни.
  (2)
  Ползите от данните, събирани за целите на европейската статистика, следва да бъдат увеличени максимално, inter alia, и чрез подобряване на достъпа до поверителни данни за научни цели за изследователите.
  (3)
  На редица въпроси, повдигнати в областта на икономическите, социалните, екологичните и политическите науки, може да се отговори по подходящ начин само въз основа на значими и подробни данни, позволяващи задълбочен анализ. В този контекст качеството и навременността на наличната подробна информация за целите на научните изследвания се превърнаха във важен компонент на научно обоснованото разбиране и управление на обществото.
  (4)
  Поради това научноизследователската общност следва да се ползва с по-широк достъп до поверителни данни, използвани за разработването, изготвянето и разпространението на европейска статистика за анализ в интерес на научния прогрес, без да се излага на риск високото ниво на защита, което поверителните статистически данни изискват.
  (5)
  Органите, чиято цел е насърчаването и осигуряването на достъпа до данни в интерес на научните изследвания в съответните области от социално и политическо значение, биха моли да допринесат за процеса на предоставяне на поверителни данни за научни цели, като по този начин подобрят достъпа до поверителни данни.
  (6)
  Подход, основаващ се на управление на риска, следва да служи като най-ефикасният модел с оглед осигуряването на по-широк кръг поверителни данни за научни цели, като същевременно се запазва поверителността на респондентите и на статистическите единици.
  (7)
  Физическата и логическа защита на поверителните данни следва да се гарантира чрез регулаторни, административни, технически и организационни мерки. Тези мерки следва да не бъдат прекомерни до такава степен, че да ограничават полезността на данните за целите на научните изследвания.
  (8)
  За тази цел в съответствие с Регламент (ЕО) № 223/2009 държавите членки и Комисията следва да предприемат подходящи мерки за предотвратяване и санкциониране на всякакви нарушения на статистическата поверителност.
  (9)
  Настоящият регламент гарантира, по-специално, пълното спазване на правото на личен живот и защита на личните данни (членове 7 и 8 от Хартата за основните права на Европейския съюз).
  (10)
  Настоящият регламент следва да се прилага без да се засягат разпоредбите на Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2) и Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).
  (11)
  Настоящият регламент следва да се прилага без да се засягат разпоредбите на Директива 2003/4/ЕО на Европейския парламент и на Съвета от 28 януари 2003 г. относно обществения достъп до информация за околната среда (4) и Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността (5).
  (12)
  Регламент (ЕО) № 831/2002 на Комисията от 17 май 2002 г. за прилагане на Регламент (ЕО) № 322/97 на Съвета относно статистиката на Общността във връзка с достъпа до поверителни данни за научни цели (6) следва да бъде отменен.
  (13)
  Мерките, предвидени в настоящия регламент, са в съответствие със становището на Комитета на Европейската статистическа система (Комитет на ЕСС),
  ПРИЕ НАСТОЯЩИЯ РЕГЛАМЕНТ:
  Член 1
  Предмет
  С настоящия регламент се определят условията, при които на Комисията (Евростат) може да бъде предоставян достъп до поверителни данни с оглед изготвянето на статистически анализи за научни цели, както и правилата за сътрудничество между Комисията (Евростат) и националните статистически органи, с цел да се улесни такъв достъп.
  Член 2
  Определения
  За целите на настоящия регламент се прилагат следните определения:
  1.
  „поверителни данни за научни цели“ означава данни, които позволяват единствено непряко разпознаване на статистическите единици, под формата на досиета за ползване в сигурна среда или за научни цели;
  2.
  „досиета за ползване в сигурна среда“ означава поверителни данни за научни цели, за които не са приложени други методи за контрол на оповестяването на статистическите данни;
  3.
  „досиета за научни цели“ означава поверителни данни за научни цели, по отношение на които са били приложени методи на контрол на оповестяването на статистическите данни с цел да се намали до подходящо равнище и в съответствие с актуалните най-добри практики рискът от идентифициране на статистическата единица;
  4.
  „методи за контрол на оповестяването на статистическите данни“ означава методи за намаляване на риска от разкриване на информация за статистическите единици, които обикновено се основават на ограничаване на количеството или промяна на предоставяните данни;
  5.
  „съоръжения за достъп“ означава физическата или виртуалната среда и нейните организационни структури, в рамките на които се предоставя достъпът до поверителни данни за научни цели;
  6.
  „национални статистически органи“ означава националните статистически институти и другите национални органи, отговарящи във всяка държава членка за разработването, изготвянето и разпространението на европейска статистика, както са определени в съответствие с Регламент (ЕО) № 223/2009.
  Член 3
  Общи принципи
  Комисията (Евростат) може да предоставя достъп до поверителни данни за научни цели, които се съхраняват от нея, за разработването, изготвянето и разпространението на европейска статистика, както е посочено в член 1 от Регламент (ЕО) № 223/2009, при условие че са изпълнени следните условия:
  а)
  достъпът е поискан от призната изследователска структура;
  б)
  представено е подходящо предложение за научно изследване;
  в)
  посочен е видът на поисканите поверителни данни за научни цели;
  г)
  достъпът се осигурява от Комисията (Евростат) или от друго акредитирано от Комисията (Евростат) съоръжение за достъп;
  д)
  съответните национални статистически органи, предоставили данните, са дали одобрението си.
  Член 4
  Научноизследователски структури
  1. Признаването на научноизследователските структури се основава на критерии, отнасящи се до:
  а)
  целите на структурата; оценката на целите на структурата се извършва въз основа на нейния устав, мисия или друга декларация за цел; целите на структурата включват позоваване на научни изследвания;
  б)
  опита или репутацията на структурата по отношение на изготвянето и предоставянето на обществеността висококачествени научни изследвания; опитът на структурата в провеждането на научноизследователски проекти се оценява, inter alia, въз основа на наличните списъци с публикации и научноизследователски проекти, в които структурата е участвала;
  в)
  вътрешноорганизационните процедури за научни изследвания; научноизследователската структура е отделна организация с юридическа правосубектност, чиято дейност е съсредоточена върху научните изследвания, или научноизследователски отдел в рамките на дадена организация; научноизследователската структура трябва да бъде независима, автономна при формулирането на научни заключения и да не е свързана с политическите области, в които работи организацията, към която тя принадлежи;
  г)
  предпазните мерки, с които се цели да се гарантира сигурността на данните; научноизследователската структура изпълнява техническите изисквания и изискванията по отношение на инфраструктурата за гарантиране на сигурността на данните.
  2. Надлежно упълномощен представител на научноизследователската структура подписва декларация за поверителност от името на всички изследователи в структурата, които ще имат достъп до поверителни данни за научни цели, като в тази декларация се определят условията за достъп, задълженията на изследователите, мерките за спазване на поверителността на статистическите данни, както и санкциите в случай на неизпълнение на тези задължения.
  3. Комисията (Евростат), в сътрудничество с Комитета на ЕСС, установява насоки за оценяване на научноизследователските структури, които обхващат и декларацията за поверителност, посочена в член 4, параграф 2. Комисията (Евростат) актуализира насоките - когато такава актуализация е надлежно обоснована - в съответствие с процедурната уредба, одобрена от Комитета на ЕСС.
  4. На националните статистически органи се предоставят доклади за оценките на научноизследователските структури.
  5. Комисията (Евростат) поддържа и публикува на своя уебсайт актуален списък на признатите научноизследователски структури.
  6. Комисията (Евростат) извършва редовни преоценки на научноизследователските структури, включени в списъка.
  Член 5
  Предложение за научно изследване
  1. В предложението за научно изследване се посочват достатъчно подробно:
  а)
  законната цел на научното изследване;
  б)
  обяснението защо тази цел не може да бъде постигната с използването на неповерителни данни;
  в)
  структурата, която иска достъпа;
  г)
  отделните изследователи, които ще получат достъп до данните;
  д)
  съоръженията за достъп, които ще бъдат използвани;
  е)
  наборите от данни, до които трябва да бъде получен достъп, методите за тяхното анализиране и
  ж)
  очакваните резултати от научното изследване, които следва да бъдат публикувани или разпространени по друг начин.
  2. Предложението за научно изследване се придружава от отделни декларации за поверителност, подписани от изследователите, които ще имат достъп до данните.
  3. Комисията (Евростат), в сътрудничество с Комитета на ЕСС, установява насоки за оценка на предложенията за научни изследвания. Комисията (Евростат) актуализира насоките - когато такава актуализация е надлежно обоснована - в съответствие с процедурната уредба, одобрена от Комитета на ЕСС.
  4. На националните статистически органи, предали въпросните поверителни данни на Комисията (Евростат), се предоставят доклади за оценките на предложенията за научни изследвания.
  Член 6
  Становище на националните статистически органи
  1. За всяко предложение за научно изследване преди предоставянето на достъп се иска одобрение от националния статистически орган, предал поверителните данни. Националният статистически орган представя становището си на Евростат в срок от четири седмици от датата, на която националният статистически орган е получил съответния доклад за оценка на предложението за научно изследване.
  2. Националните статистически органи, които са предали въпросните поверителни данни, и Комисията (Евростат), когато е възможно, се договарят за опростяване на процедурата по консултация и подобряване на нейното навременно провеждане.
  Член 7
  Поверителни данни за научни цели
  1. Достъп до досиета за ползване в сигурна среда може да бъде предоставян при условие че резултатите от изследванията се публикуват едва след предварителна проверка, чрез която се гарантира, че те не разкриват поверителни данни. Достъп до досиета за ползване в сигурна среда може да бъде предоставян само в рамките на съоръжения за достъп на Комисията (Евростат) или други съоръжения за достъп, акредитирани от Комисията (Евростат) за предоставянето на достъп до досиета за конфиденциално ползване.
  2. Достъп до досиета за научни цели може да бъде предоставян при условие че в научноизследователската структура, искаща достъпа, са въведени подходящи предпазни мерки. Комисията (Евростат) публикува информация относно изискваните гаранции.
  3. Комисията (Евростат) подготвя в сътрудничество с националните статистически органи набори от данни за целите на научни изследвания, насочени към различните видове поверителни данни за научни цели. При изготвянето на набор от данни за целите на научни изследвания Комисията (Евростат) и националните статистически органи вземат предвид риска и въздействието от неправомерното разкриване на поверителна информация.
  Член 8
  Съоръжения за достъп
  1. Достъп до поверителни данни за научни цели може да бъде предоставен чрез акредитирани от Комисията (Евростат) съоръжения за достъп.
  2. Съоръженията за достъп трябва да са установени в рамките на националните статистически органи. По изключение съоръжения за достъп могат да бъдат установени извън рамките на националните статистически органи, при условие че е налице изричното одобрение на националните статистически органи, предоставили въпросните данни.
  3. Акредитацията на съоръженията за достъп се основава на критерии, отнасящи се до целта на съоръжението за достъп, неговата организационна структура и стандартите за сигурност на данните и управление на данни.
  4. Комисията (Евростат), в сътрудничество с Комитета на ЕСС, установява насоки за оценка на съоръженията за достъп. В надлежно обосновани случаи Комисията (Евростат) актуализира своите насоки в съответствие с процедурната уредба, одобрена от Комитета на ЕСС.
  5. Докладите за оценките на съоръженията за достъп се предоставят на националните статистически органи. Тези доклади включват препоръка относно вида на поверителните данни, до които съоръжението може да предоставя достъп. Комисията (Евростат) се консултира с Комитета на ЕСС преди да се вземе решение относно акредитацията на дадено съоръжение за достъп.
  6. Между надлежно упълномощения представител на съоръжението за достъп или на организацията, в която се намира съоръжението за достъп, и Комисията (Евростат) следва да бъде подписан договор за определяне на задълженията на съоръжението за достъп с оглед защитата на поверителните данни и на организационните мерки. Комисията (Евростат) трябва да бъде редовно информирана относно дейностите, провеждани от съоръженията за достъп.
  7. Комисията (Евростат) поддържа и публикува на своя уебсайт списък на акредитираните съоръжения за достъп.
  Член 9
  Организационни въпроси
  1. Комисията (Евростат) информира редовно Комитета на ЕСС за административните, техническите и организационните мерки, предприети за гарантиране на физическата и логическата защита на поверителните данни и за наблюдение и предотвратяване на риска от неправомерно разкриване на данни или всякаква употреба извън целите, за които е разрешен достъпът.
  2. Комисията (Евростат) публикува на своя уебсайт:
  а)
  насоки за оценяването на научноизследователските структури, предложенията за научни изследвания и съоръженията за достъп;
  б)
  списъка на признатите научноизследователски структури;
  в)
  списъка на акредитираните съоръжения за достъп;
  г)
  списъка с набори от данни за целите на научните изследвания със съответната документация и наличните видове достъп.
  Член 10
  Отмяна
  Регламент (ЕО) № 831/2002 се отменя.
  Позоваванията на отменения регламент се считат за позовавания на настоящия регламент.
  Член 11
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 юни 2013 година.